ধেয়ে আসা সাইক্লোনের ভ্রুকুটি কাটিয়ে আকাশ ক্রমশ পরিষ্কার হতেই চাঙ্গা ইডেন। শুক্রবার সারাদিন বৃষ্টির পর রবিবারের কেকেআর বনাম সানরাইজার্স হায়দরাবাদ ম্যাচ হওয়া নিয়ে একটা সময় আশঙ্কা তৈরি হয়েছিল। কিন্তু রোয়ানুর অভিমুখ বাংলাদেশের দিকে ঘুরে যেতেই চিত্রনাট্যে পালাবদল ঘটেছে। শনিবার মেঘ সরিয়ে সামান্য রোদের দেখা মিলতেই হাসি ফিরল কর্তাদের মুখে। বিকেলে ইডেনে দাঁড়িয়ে বোর্ডের পিচ কিউরেটর আশিস ভৌমিক বলে দিলেন, ‘‘আর বৃষ্টি না হলে ম্যাচ হচ্ছেই।’’
এমনিতে লিগ টেবিলের যা অবস্থা তাতে রবিবারের কেকেআর বনাম সানরাইজার্স ম্যাচকে ক্রিকেট- যুদ্ধ বললেও অত্যুক্তি হয় না। তবে গৌতম গম্ভীর ও ডেভিড ওয়ার্নার দ্বৈরথ ছাপিয়ে ম্যাচের আগে ইডেনের কৌতুহল বাইশ গজকে নিয়ে। জানা গেল, কোন পিচ ব্যবহার করা হবে তা রবিবার সকালে ঠিক করা হবে। তবে প্রাথমিকভাবে ঠিক হয়েছে গম্ভীরদের জন্য চার নম্বর পিচ তৈরি থাকছে। কিন্তু প্রায় দেড়দিন আচ্ছাদনের নীচে বিশ্রাম করা পিচ ররিবার কেমন আচরণ করে তা প্রায় লাখ টাকার প্রশ্ন হয়ে দাঁড়িয়েছে। দলের প্র্যাক্টিস ছিল না। শুক্রবার বিকেলে সুনীল নারাইনদের সহকারী কোচ সাইমন কাটিচ ইডেনে প্রবেশ করেই সোজা ছুটলেন পিচ দেখতে। পরে কাটিচ বললেন, ‘‘টানা বৃষ্টিতে পিচ ঢাকা দেওয়া থাকলে একটু স্যাঁতস্যাঁতে ভাব দেখা যেতেই পারে। আশা করব রবিবার সকালে কড়া রোদ উঠবে। চমৎকার ব্যাটিং উইকেট অপেক্ষা করবে আমাদের জন্য।’’ ইডেনের পিচ কিউরেটর সুজন মুখোপাধ্যায় দাবি করলেন, উইকেট ব্যাটিং সহায়ক হবে।
কানপুরের সবুজ উইকেটের দুঃস্বপ্ন কাটিয়ে রবিবার গম্ভীরদের স্বমহিমায় দেখা যাবে কি না সেটা পরের প্রশ্ন। তবে মরণ-বাঁচন ম্যাচের আগে কেকেআরের অন্দরমহলে মরিয়া ভাব স্পষ্ট। হায়দরাবাদকে না হারাতে পারলে প্লে অফের রাস্তা নাইটদের কাছে কঠিনতম হয়ে যাবে। এমন পরিস্থিতিতে ক্যারিবিয়ান অলরাউন্ডার আন্দ্রে রাসেলকে ফিট করার প্রয়াস চালিয়ে যাওয়া হচ্ছে। কাটিচ বলে গেলেন, ‘‘রবিরার সকালে রাসেলকে নিয়ে চূড়ান্ত সিদ্ধান্ত নেওয়া হবে।’’ পাশাপাশি দুরন্ত ফর্মে থাকা ডেভিড ওয়ার্নারকে নিয়েও নাইটদের আলাদা পরিকল্পনা থাকছে। ১৩ ম্যাচে হায়দরাবাদ অধিনায়কের সংগ্রহ ৬৪০ রান। কেকেআর সহকারী কোচ বললেন, ‘‘ওয়ার্নার দারুণ ছন্দে রয়েছে। দুর্দান্ত অধিনায়ক। ওকে নিয়ে আলাদা পরিকল্পনা তো করতেই হয়।’’